Србија – земља слоге

У Србији већину становника чине Срби. Осим њих, у Србији живе и други народи. Пошто их има доста мање од Срба, називају се националним мањинама. Националне мањине имају право на образовање на свом језику, затим право на службену употребу свог језика и писма и право на обавештавање на свом језику. Такође, националним мањинама законом је олакшано укључење у политички живот земље.

Србија настоји да свака национална мањина сачува свој идентитет (језик, обичаје, веру…). По Уставу Србије, сви грађани у њој имају иста права, тако да је законом забрањена и кажњива расна, национална и верска мржња. У Србији, излази 118 новина на језицима националних мањина, а на 76 ТВ станица и 103 радио станице емитује се програм на мањинским језицима. Припадници 21 националне мањине конституисали су своје националне савете, који су укључени у процес сарадње са државним органима.

У најбројније националне мањине у Србији спадају: Мађари, Словаци и Хрвати (у Војводини), Бошњаци (у Рашкој области, која се назива и Санџак), Албанци (на југу Србије, највише на Косову и Метохији), Роми (широм Србије) и Власи (у источној Србији).

|  |  |  |  |
| --- | --- | --- | --- |
| **Национална мањина** | **Језик** | **Писмо** | **Вероисповест** |
| Мађари | Мађарски | Латиница | Католици |
| Бошњаци | Српски (тзв. босански) | Латиница и ћирилица | Муслимани |
| Албанци (Шиптари) | Албански | Латиница | Муслимани |
| Роми (Цигани) | Ромски и српски | Латиница | Муслимани и православци |
| Словаци | Словачки | Латиница | Католици |
| Власи | Влашки и српски | Ћирилица и латиница | Православци |
| Хрвати | Српски (тзв. хрватски) | Латиница | Католици |
| Русини | Русински | Ћирилица и латиница | Католици |
| Бугари | Бугарски | Ћирилица | Православци |
| Македонци | Македонски | Ћирилица | Православци |
| Румуни | Румунски | Латиница | Православци |
| Буњевци | Српски | Ћирилица и латиница | Католици |
| Горанци | Српски | Ћирилица и латиница | Муслимани |

Поред њих, у Србији живе и Јевреји, Немци, Руси, Украјинци, Чеси, Шокци, Словенци, Египћани, Ашкалије, Италијани, Грци…

**Власи**

Власи су са српским народом вековима делили историјску судбину. Они су потомци романи­зованих балканских староседелаца ([Дачана](https://sr.wikipedia.org/wiki/%D0%94%D0%B0%D1%87%D0%B0%D0%BD%D0%B8), [Илира](https://sr.wikipedia.org/wiki/%D0%98%D0%BB%D0%B8%D1%80%D0%B8) и [Трачана](https://sr.wikipedia.org/wiki/%D0%A2%D1%80%D0%B0%D1%87%D0%B0%D0%BD%D0%B8)), који су се мешали са Римљанима, а касније са Србима и другим Словенима. Говоре влашким и српским језиком, што значи да су [двојезични (билингвални)](https://sr.wikipedia.org/wiki/%D0%94%D0%B2%D0%BE%D1%98%D0%B5%D0%B7%D0%B8%D1%87%D0%BD%D0%BE%D1%81%D1%82). Власи су једна од ретких мањина која нема матичну државу ван Србије.

Власи се деле на три основне групе: [Царани](https://sr.wikipedia.org/w/index.php?title=%D0%A6%D0%B0%D1%80%D0%B0%D0%BD%D0%B8&action=edit&redlink=1) (на истоку, око Кладова, Неготина и Зајечара), [Унгурјани](https://sr.wikipedia.org/w/index.php?title=%D0%A3%D0%BD%D0%B3%D1%83%D1%80%D1%98%D0%B0%D0%BD%D0%B8&action=edit&redlink=1) (на западу, у Хомољу, Звижду, Стигу, Браничеву, Млави, Ресави и околини Ћуприје) и [Мунћани](https://sr.wikipedia.org/w/index.php?title=%D0%9C%D1%83%D0%BD%D1%9B%D0%B0%D0%BD%D0%B8&action=edit&redlink=1) (у средини, насељавају сливове Поречке и Црне Реке). Засебну групу Влаха чине [Буфани](https://sr.wikipedia.org/w/index.php?title=%D0%91%D1%83%D1%84%D0%B0%D0%BD%D0%B8&action=edit&redlink=1) у Мајданпеку. Национални савет влашке националне мањине у Србији има седиште у [Петровцу на Млави](https://sr.wikipedia.org/wiki/%D0%9F%D0%B5%D1%82%D1%80%D0%BE%D0%B2%D0%B0%D1%86_%D0%BD%D0%B0_%D0%9C%D0%BB%D0%B0%D0%B2%D0%B8).

Доста знаменитости у Србији потиче од Влаха (влашко коло, влашка ношња, влашки обичаји, влашка магија, шопска салата…). Многи познати српски јунаци, државници, писци, глумци и научници били су Власи.

⸎

**1.** На који начин Србија штити националне мањине које у њој живе?

**2.** Које су најбројније националне мањине у Србији?

**3.** Које националне мањине имају матичну државу ван Србије?

**4.** Које националне мањине користе ћирилицу?

**5.** Шта знаш о Јеврејима?

**6.** Које су вероисповести националне мањине у Србији?

**7.** Које националне мањине су муслиманске вероисповести?

**8.** Ко су Власи?

**9.** Наведи три најпознатије знаменитости које потичу од Влаха.